Si fragent mich (Mit originalen Lettern)
Si fragent mich·
war mir ſi komen·
min ſanc des ich e wilēt pflac·
ſi mvͤgent ſich·
eſt vnv̾nomē·
warvmbe ich nv niht ſingen mac·
noch were mir ein kvnſt bereit·
wan dc mir ein ſendes h̾zeleit·
twīget dc ich ſwigen mv̊s·
des mir vnſanfte wirdet bůs·

Kvnde ich klagen·
min herzeleit·
gelich als mir nahe gat·
ſo wolde ich ſagen·
vf minen eit·
dc nieman groſſern kvmber hat·
noch niene wart ſo truric man·
dc v̾ſwige ich als ich wol kan·
vn̄ klage es den gedanken min·
die laſſe ich mit vn mvͤſſig ſin·

Ze der werlte iſt wib·
ein froͤide gros·
bi den ſo mv̊s man hie geneſen·
doch es minen lip·
noch nie v̾dꝛos·
min h̾ze dc iſt in bi geweſen·
ich hete ie ze der w̾lte mv̊t·
vn̄ dc min mvnt in iemer ſpꝛichet gv̊t·
die trúwe lat nv w̾den ſchin·
belibe ich ſo gedenkent min·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse